પોલીસસૂત્રો પાસેથી મળતી માહિતી મુજબ રેશમાબહેન (નામ બદલેલ છે) પાલડીના ચંદ્રનગર વિસ્તારમાં પોતાના પરિવાર સાથે રહે છે. તેઓનો પુત્ર પાલડીની આનંદનિકેતન સ્કૂલમાં અભ્યાસ કરે છે. ગઈ કાલે બપોરના સમયે સ્કૂલ છૂટવાનો ટાઈમ થયો હોવાથી રેશમાબહેન તેમના પુત્રને લેવા એક્ટિવા લઈ ઘરેથી સ્કૂલે જવા નીકળ્યાં હતાં. રેશમાબહેન એક્ટિવા લઈને સ્કૂલ પાસે પહોંચ્યાં ત્યાં અચાનક જ એક નેપાળી યુવક રેશમાબહેનની નજીક આવ્યો અને તેણે રેશમાબહેનને બાથમાં ભીડી લીધાં હતાં. યુવકના આ કરતૂતથી રેશમાબહેન ડઘાઈ ગયાં હતાં અને બૂમાબૂમ કરી મૂકી હતી, જેથી આસપાસના લોકો દોડી આવ્યા હતા અને નેપાળી યુવકને ઝડપી લીધો હતો.